RÅDETS RESOLUTION af 24. februar 1997 om en EF-strategi for affaldshåndtering (97/C 76/01)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab,

som henviser til resolutionen vedtaget af Rådet og repræsentanterne for medlemsstaternes regeringer, forsamlet i Rådet den 1. februar 1993, om et program for Fællesskabets politik og virke inden for miljø og bæredygtig udvikling (femte handlingsprogram på miljøområdet) (1),

som henviser til Kommissionens meddelelse til Rådet og Europa-Parlamentet om en EF-strategi for affaldsforvaltning af 18. september 1989 og meddelelsen om revisionen af denne strategi af 1. august 1996,

som henviser til Rådets resolution af 7. maj 1990 om affaldspolitik (2) og Europa-Parlamentets beslutning af 19. februar 1991 og 22. april 1994 om dette emne (3),

som henviser til den gældende fællesskabslovgivning på affaldshåndteringsområdet, navnlig Rådets direktiv 75/442/EØF af 15. juli 1975 om affald (4), Rådets direktiv 91/689/EØF af 12. december 1991 om farligt affald (5), Rådets forordning (EØF) nr. 259/93 af 1. februar 1993 om overvågning af og kontrol med overførsel af affald i, til og fra Det Europæiske Fællesskab (6), Rådets afgørelse 93/98/EF af 1. februar 1993 om indgåelse, på Fællesskabets vegne, af konventionen om kontrol med grænseoverskridende overførsel af farligt affald og bortskaffelsen heraf (Basel-konventionen) (7), og Rådets direktiv 94/67/EF af 16. december 1994 om forbrænding af farligt affald (8),

som henviser til Kommissionens rapport til Europa-Parlamentet og Rådet om affaldshåndteringspolitikken af 8. november 1995 -

1) BIFALDER Kommissionens meddelelse om revision af Fællesskabets strategi for affaldshåndtering, som den betragter som en værdifuld ledetråd for de kommende års foranstaltninger på affaldsområdet i hele Den Europæiske Union;

2) FINDER, at der, siden det vedtog sin resolution af 7. maj 1990 om affaldspolitik, er sket væsentlige fremskridt på affaldsområdet i lovgivningsmæssig, økonomisk og teknisk henseende, hvilket har været vejledende både for medlemsstaternes og Fællesskabets myndigheder og for de økonomiske aktører og forbrugerne;

3) ERKENDER, at affaldsmængden fortsat er vokset i Fællesskabet på trods af den betydelige indsats i de seneste år;

4) MÆRKER SIG og deler befolkningens voksende bekymring over de affaldsrelaterede problemer i hele Den Europæiske Union;

5) BEKRÆFTER ATTER, at der for at beskytte miljøet er behov for en omfattende affaldspolitik i Fællesskabet;

6) FINDER, at Fællesskabets affaldshåndteringspolitik med henblik på en bæredygtig udvikling først og fremmest bør tilgodese behovet for et højt miljøbeskyttelsesniveau, idet de mulige fordele og ulemper ved at gennemføre eller undlade at gennemføre en given foranstaltning tages i betragtning, og idet der tages behørigt hensyn til, at det indre marked skal fungere efter hensigten;

7) OPFORDRER Kommissionen og medlemsstaterne til at sikre, at EF-lovgivningen for affaldshåndtering gennemføres og håndhæves, og til at styrke deres samarbejde herom;

8) OPFORDRER Kommissionen til i samarbejde med medlemsstaterne og under hensyntagen til det arbejde, der udføres i internationale fora, at øge sine bestræbelser på at udvikle en godkendt terminologi og fælles definitioner med henblik på at skabe grundlag for en mere harmoniseret anvendelse af Fællesskabets regler og at overveje, om der er behov for revision af Det Europæiske Affaldskatalog og listen over farligt affald med henblik på at forbedre effektiviteten i praksis;

9) ERKENDER, at der især er behov for at sondre klarere mellem affalds- og ikke-affaldsvarer, samt mellem foranstaltninger i forbindelse med genvindingsaktiviteter og foranstaltninger i forbindelse med bortskaffelsesforanstaltninger;

10) UNDERSTREGER, at statistik kan være et nyttigt redskab til indkredsning af affaldsrelaterede problemer, vurdering af håndteringsprioriteter og opstilling og opfyldelse af realistiske målsætninger inden for rammerne af affaldshåndteringspolitikken;

11) UNDERSTREGER, at der er behov for regelmæssigt at tilvejebringe fyldestgørende affaldsrelaterade data af relevans for fællesskabsreglerne;

12) OPFORDRER Kommissionen til i samarbejde med Det Europæiske Miljøagentur og medlemsstaterne at skabe et fællesskabsdækkende pålideligt system for indsamling af data om affald, der er baseret på en fælles terminologi, fælles definitioner og klassifikationer, og som indebærer de lavest mulige omkostninger for den offentlige og den private sektor;

13) MENER, at alle økonomiske aktører, herunder producenter, importører, distributører og forbrugere, i henhold til forureneren betaler-princippet og medansvarsprincippet hver især bærer deres del af ansvaret med hensyn til forebyggelse, nyttiggørelse og bortskaffelse af affald;

14) MENER, at affaldshåndteringsaspekterne ved et produkt skal tages i betragtning allerede ved udformningen af produktet og videre frem, og at producenten af et produkt i den forbindelse spiller en strategisk rolle og bærer et ansvar for så vidt angår muligheden for at genanvende et produkt i kraft af dets konstruktion, indhold og udførelse;

15) OPFORDRER Kommissionen til at videreudvikle disse principper og sikre, at de forskellige økonomiske aktørers ansvar udmøntes i konkrete foranstaltninger under hensyntagen til de særlige karakteristika for hver enkelt produktgruppe og behovet for fleksibilitet med hensyn til gennemførelsen;

16) ERKLÆRER SIG på ny overbevist om, at en rationel affaldspolitik bør prioritere forebyggelse af affald højest set i relation til en mindskelse af affaldsproduktionen og affaldets skadelige egenskaber;

17) MENER, at der bør gøres en større indsats på dette område, bl.a. ved at forbedre de tekniske standarder i miljømæssig henseende, ved at mindske mængden af farlige stoffer, hvor der findes mindre farlige alternativer, ved at anvende miljørevisionsordninger og videnskabelige data og ved at fremme ændringer i forbrugsmønstret gennem forbrugeroplysning og -uddannelse;

18) OPFORDRER Kommissionen til at fremme kvantitative mål, og medlemsstaterne og de økonomiske aktører til at udforme og forfølge kvantitative mål af vejledende karakter med henblik på at nedbringe affaldsmængden væsentligt og øge genbrug, materialegenvinding og energigenvinding;

19) ANMODER Kommissionen om snarest muligt at overveje og aflægge rapport til Rådet om, hvilke yderligere aktioner der kan gennemføres i Fællesskabet for at fremme forebyggelsen af affald;

20) ANMODER Kommissionen om at indhente oplysninger om, hvilke miljømæssigt farlige stoffer og materialer i affald der giver anledning til særlige problemer i medlemsstaterne, samt om fornødent at rette henstillinger med henblik på foranstaltninger til at afhjælpe disse problemer;

21) UNDERSTREGER behovet for at fremme nyttiggørelse af affald med henblik på at mindske mængderne af affald til bortskaffelse og spare på naturressourcerne, navnlig gennem genbrug, materialegenvinding, kompostering og genvinding af energi fra affald;

22) ERKENDER, for så vidt angår nyttiggørelse, at der i hvert enkelt tilfælde skal træffes et valg på baggrund af de miljømæssige og økonomiske virkninger, men finder, at genbrug og materialegenvinding - under de nuværende omstændigheder og indtil der er sket yderligere videnskabelige og tekniske fremskridt på området, og indtil metoden med livscyklusanalyser er blevet videreudviklet - generelt bør foretrækkes, når de er bedst for miljøet.

23) OPFORDRER Kommissionen til at fremme udvikling og anvendelsen af livscyklusanalyser og økobalancer, samt til at udbrede oplysninger om erfaringerne med sådanne instrumenter med henblik på at bidrage til at indkredse fremtidens prioriteter på affaldshåndteringsområdet;

24) OPFORDRER Kommissionen og medlemsstaterne til om fornødent at fremme retur-, indsamlings- og genanvendelsessystemer;

25) ANMODER Kommissionen og medlemsstaterne om at træffe konkrete foranstaltninger for at fremme afsætningsmulighederne for genvundne produkter, der opfylder Fællesskabets krav;

26) UNDERSTREGER, at der er behov for passende fællesskabskriterier for nyttiggørelsesprocessen, navnlig energigenvinding, for at skabe ensartede vilkår i affaldssektoren;

27) PÅPEGER betydningen af EF-kriterier for anvendelse af affald, navnlig som brændstof eller anden energikilde;

28) MENER, at der til sikring af et højt miljøbeskyttelsesniveau bør opstilles passende emissionsnormer for anlag, der forbrander affald;

29) MENER DERFOR, at fællesskabsnormerne for luft-, vand- og jordforurenende emissioner fra forbrændingsanlæg bør overholdes nøje, at der for allerede bestående forbrændingsanlæg bør overvejes særlige overvågningsforanstaltninger, at den berørte befolkning bør holdes passende informeret, og at energigenvinding så vidt muligt bør indgå i enhver form for forbrænding;

30) FREMFØRER PÅ NY, at det er nødvendigt at minimere bortskaffelse af det affald, ovennævnte aktioner afstedkommer;

31) ERKENDER BEHOVET FOR, at der oprettes et fyldestgørende og integreret netværk af bortskaffelsesanlæg, som omhandlet i Rådets direktiv 91/156/EØF af 18. marts 1991 om ændring af direktiv 75/442/EØF om affald (9);

32) MENER, at der i fremtiden, i hele Fællesskabet, kun bør foretages sikker og kontrolleret deponering, idet medlemsstaterne dog ved overholdelsen af dette krav skal have mulighed for at bortskaffe affaldet på den måde, der bedst svarer til deres særlige forhold;

33) OPFORDRER Kommissionen til hurtigst muligt at forelægge et forslag til direktiv om deponering af affald for at opfylde denne målsætning;

34) GIVER TILSAGN om hurtig behandling af et sådant forslag;

35) ANMODER medlemsstaterne om at træffe de nødvendige foranstaltninger til, at gamle deponeringspladser og kontaminerede områder i størst mulig udstrækning genoprettes på en forsvarlig måde;

36) MÆRKER SIG konklusionerne fra de forskellige projektgrupper, der er nedsat som led i det program, som Kommissionen har indledt for prioriterede affaldsstrømme;

37) OPFORDRER Kommissionen til snarest muligt at foretage en passende opfølgning af disse projekter;

38) OPFORDRER Kommissionen til yderligere at undersøge, om og hvordan andre affaldsstrømme bør behandles på fællesskabsplan;

39) ANSER forordning (EØF) nr. 259/93 for at være et vigtigt juridisk instrument til kontrol med og minimering af affaldsoverførsler, og at alle dens bestemmelser bør anvendes fuldt ud;

40) OPFORDRER Kommissionen til at undersøge, om det er muligt at forenkle de administrative procedurer i forordning (EØF) nr. 259/93 uden at dette går ud over miljøbeskyttelsen, med henblik på at gøre kontrolsystemet mere effektivt, uden at dette berører denne forordnings artikel 4, stk. 3, litra a), nr. ii);

41) OPFORDRER medlemsstaterne til at udbygge og forbedre deres samarbejde, navnlig på området ulovlige overførsler og bekæmpelse af miljøkriminalitet;

42) NOTERER SIG og deler medlemsstaternes bekymringer over de meget omfattende affaldsoverførsler i Fællesskabet med henblik på forbrænding med eller uden energigenvinding;

43) OPFORDRER Kommissionen til at overveje rækkevidden af at ændre fællesskabsreglerne vedrørende affaldsforbrænding med energigenvinding for at tage hensyn til disse bekymringer og til at fremsætte passende forslag;

44) GENTAGER det tilsagn, det afgav i forbindelse med Basel-konventionen om - ud over det allerede gældende forbud mod overførsel af farligt affald, der er bestemt til endelig bortskaffelse - at ville indføre forbud mod overførsel til udviklingslande af farligt affald, der er bestemt til genanvendelse;

45) UNDERSTREGER vigtigheden af passende planlægning af affaldshåndtering på alle relevante niveauer, herunder lokale og regionale niveauer, og i givet fald samarbejde mellem medlemsstaterne;

46) OPFORDRER medlemsstaterne til at udnytte en bred vifte af virkemidler, herunder i givet fald økonomiske instrumenter, så konsekvent som muligt, til at opfylde deres affaldspolitiske mål;

47) ERKENDER, i tråd med Kommissionens hvidbog om vækst, konkurrenceevne og beskæftigelse, at der kan ligge et jobskabende potentiale i miljøbeskyttelse og navnlig en sammenhængende og forsvarlig affaldshåndteringspolitik;

48) OPFORDER medlemsstaterne til at udnytte disse muligheder i deres affaldshåndteringspolitik;

49) ERKENDER behovet for passende støtte til små og mellemstore virksomheder til fremme af forsvarlig affaldshåndteringspraksis;

50) OPFORDRER Kommissionen til senest inden udgangen af år 2000 at aflægge beretning til Rådet om de fremskridt, der er sket på de områder, der er omfattet af denne resolution.

(1) EFT nr. C 138 af 17. 5. 1993, s. 1.

(2) EFT nr. C 122 af 18. 5. 1990, s. 2.

(3) EFT nr. C 72 af 18. 3. 1991, s. 34 og EFT nr. C 128 af 9. 5. 1994, s. 471.

(4) EFT nr. L 194 af 25. 7. 1975, s. 39. Direktivet er senest ændret ved direktiv 91/692/EØF (EFT nr. L 77 af 31. 12. 1991, s. 48).

(5) EFT nr. L 377 af 31. 12. 1991, s. 20. Direktivet er senest ændret ved direktiv 94/31/EF (EFT nr. L 168 af 2. 7. 1994, s. 28).

(6) EFT nr. L 30 af 6. 2. 1993, s. 1.

(7) EFT nr. L 39 af 16. 2. 1993, s. 1.

(8) EFT nr. L 365 af 31. 12. 1994, s. 34.

(9) EFT nr. L 78 af 26. 3. 1991, s. 32.